ভারতের হয়ে টেস্ট ম্যাচ খেলা দেবাঙ্গ সবদিক দিয়েই প্রার্থীর জন্য ঠিক করে দেওয়া শর্তাবলী পূরণ করছেন। এই মুহূর্তে দেবাঙ্গ বাংলার মুখ্য নির্বাচক। সিএবি প্রেসিডেন্ট সৌরভ গঙ্গোপাধ্যায়ের একান্ত আস্থাভাজন তিনি। শোনা যাচ্ছে, সৌরভও চান দেবাঙ্গ পরবর্তী জাতীয় নির্বাচক হোন। 
এই চাওয়ার পিছনে দু’টো কারণ। এক, সৌরভ বিশ্বাস করেন বাংলার থেকে জাতীয় নির্বাচক করতে হবে। না হলে বাংলার ছেলেদের প্রতি উপেক্ষার ইতিহাস পাল্টাবে না। দ্বিতীয়ত, হাতের কাছে থাকা যোগ্যতামান পূরণ করা প্রার্থীদের মধ্যে দেবাঙ্গই সবচেয়ে পছন্দসই নাম। আবেদনকারীর জন্য দু’টো প্রধান শর্ত হচ্ছে, তিনি আগে নির্বাচক হিসাবে কাজ করে থাকলে চলবে না। এবং, ভারতের হয়ে আন্তর্জাতিক ক্রিকেট বা অন্তত পঞ্চাশটি প্রথম শ্রেণির ম্যাচ খেলে থাকতে হবে। বয়সসীমা রাখা হয়েছে ৬০ বছর। 
যদিও পূর্বাঞ্চল থেকে কারা নির্বাচক পদের জন্য আবেদন করেছেন, তা পরিষ্কার নয়। দেবাঙ্গকে যোগাযোগ করার চেষ্টা করে পাওয়া যায়নি। তবে কমেন্ট্রি নিয়ে ব্যস্ত তিনি আবেদন করেছেন বলে খবর। অতীতে জাতীয় নির্বাচকের পদে বসতে ইচ্ছুক দীপ দাশগুপ্তও কমেন্ট্রিতে ব্যস্ত। তিনি আবেদন করেননি বলেই খবর। শেষপর্যন্ত এটাও দেখার যে, বোর্ডের নির্বাচক বাছাইয়ের এই প্রক্রিয়া লোঢা কমিটি বা সুপ্রিম কোর্ট মেনে নেয় কি না।